interakcia liekov
Dobrý deň, 
môžem kombinovať ataralgin s aulinom 100mg granulát, ktorý beriem jeden krát denne, ale ataralgin pri neutíchajúcej bolesti chrbtice aj dva až trikrát denne? K tomu guajacuran cca 2 krát denne. Ďakujem, aulin mám od lekára na dlhodobé užívanie, ale dávam si ho len jedenkrát za deň. Vďaka
Dobrý deň,
ďakujeme za Vašu otázku.
Liek Guajacuran obsahuje liečivo je guajfenezín v sile 200 mg. Terapeutické indikácie sú určené na uľahčenie vykašliavania pri zahlienení a na tlmenie napätia kostrového svalstva. Každá tableta Ataralginu obsahuje 325 mg paracetamolu, 130 mg guajfenezínu, 70 mg kofeínu. Je indikovaný dospelým a dospievajúcim od 15 rokov na bolesti hlavy, zubov, bolesti vertebrogénneho pôvodu, mierne bolesti kĺbov a chrípkové ochorenia. Pri súbežnom užívaní týchto liekov sa môže zvýšiť ich centrálne tlmivý účinok. Liečivo guajfenezín teda vo vyšších dávkach môže nepriaznivo ovplyvniť činnosti vyžadujúce zvýšenú pozornosť, motorickú koordináciu a rýchle rozhodovanie (napr. vedenie vozidiel, ovládanie strojov, práca vo výškach a pod.). Guajfenezín taktiež  zvyšuje analgetický účinok paracetamolu a nesteroidných antiflogistík vrátane kyseliny acetylsalicylovej zvýšením rýchlosti ich absorpcie a celkovej biologickej dostupnosti v tele. Z toho dôvodu sa vyžaduje opatrnosť počas súbežnej liečby. Taktiež sa neodporúča užívať kombináciu týchto troch liekov dlhodobo. V prípade ťažkostí zvoľte radšej iné analgetikum ako Ataralgin. Poprípade sa poraďte aj so svojím lekárom.
Prajem skorú úľavu od ťažkostí.
S pozdravom,
PharmDr. Anna Pacalajová